Ζλάταν Ιμπραχίμοβιτς

Ο Ζλάταν Ιμπραχίμοβιτς (Zlatan Ibrahimović, γεννήθηκε 3 Οκτωβρίου 1981) είναι Σουηδός επαγγελματίας ποδοσφαιριστής. Αγωνίζεται για την Μίλαν ως κεντρικός επιθετικός και θεωρείται ένας από τους κορυφαίους επιθετικούς του 21ου αιώνα, έχοντας σημείωσει περισσότερα από 500 τέρματα σε επίσημους αγώνες (κατάλογος ποδοσφαιριστών ανδρών με 500 ή περισσότερα γκολ).

Βιογραφικά στοιχεία 

Γεννήθηκε στο Μάλμε της Σουηδίας, από Βόσνιο πατέρα και μητέρα από την Κροατία που μετανάστευσαν στη Σουηδία. Μεγαλώνοντας, έπαιξε στις τοπικές ομάδες Μάλμε και Μπάλκαν. Αργότερα έγινε μέλος της ομάδας νέων της Μάλμε ΦΦ.

Καριέρα σε συλλόγους

Αρχή της καριέρας
Το 1999 υπέγραψε το πρώτο του επαγγελματικό συμβόλαιο με τη Μάλμε ΦΦ, σε ηλικία 18 ετών. Στην πρώτη του σεζόν, η ομάδα υποβιβάστηκε στη Β' κατηγορία, τερματίζοντας 13η στο πρωτάθλημα, αλλά ο Ιμπραχίμοβιτς παρέμεινε στην ομάδα. Την επόμενη χρονιά, η ομάδα ανέβηκε ξανά στην πρώτη κατηγορία, με τον Ιμπραχίμοβιτς να σκοράρει 12 φορές. Χάρις στις επιδόσεις αυτές, ο προπονητής της Άρσεναλ, Αρσέν Βενγκέρ κινητοποιήθηκε για την απόκτησή του, χωρίς όμως επιτυχία.

ΑΦΚ Άγιαξ
Το καλοκαίρι του 2001, ο Άγιαξ δαπάνησε 7,8 εκατομμύρια ευρώ για να τον αποκτήσει, κάνοντάς τον με αυτόν τον τρόπο τον ακριβότερο Σουηδό ποδοσφαιριστή. Ωστόσο, τον πρώτο καιρό δεν είχε ιδιαίτερο χρόνο συμμετοχής με τον κόουτς Αντριάανσε. Από το Νοέμβριο, με νέο προπονητή τον Ρόναλντ Κούμαν κατάφερε να αποκτήσει θέση βασικού στην ομάδα.

Στην πρώτη του χρονιά κατέκτησε το νταμπλ στην Ολλανδία. Το 2002 έκανε το ντεμπούτο του στο Τσάμπιονς Λιγκ και το 2003 κατέκτησε το Σούπερ Καπ. Τη σεζόν 2003–04 κατάφερε να κατακτήσει με τον Άγιαξ το πρωτάθλημα για δεύτερη φορά.

Τον Αύγουστο του 2004, σε φιλικό αγώνα μεταξύ της Ολλανδίας και της Σουηδίας, τραυμάτισε τον συμπαίκτη του στον Άγιαξ και παίκτη της εθνικής Ολλανδίας Ράφαελ Φαν ντερ Φάαρτ. Ο Φαν ντερ Φάαρτ τον κατηγόρησε για εσκεμμένη πράξη, αναγκάζοντας τη διοίκηση της ομάδας να αναζητήσει ομάδα για να παραχωρήσει τον Ιμπραχίμοβιτς.

Γιουβέντους ΦΚ
Λίγο πριν το τέλος της καλοκαιρινής περιόδου, η Γιουβέντους απέκτησε τον Ιμπραχίμοβιτς έναντι 19 εκατομμυρίων ευρώ. Γρήγορα πήρε θέση βασικού, κυρίως λόγω του τραυματισμού του συμπαίκτη του Νταβίντ Τρεζεγκέ. Στην πρώτη του σεζόν με τη Γιουβέντους, σημείωσε 16 τέρματα και κατέκτησε το Ιταλικό πρωτάθλημα. Την επόμενη σεζόν, ο προπονητής της ομάδας, Φάμπιο Καπέλλο, προτίμησε να τον χρησιμοποιήσει σε διαφορετικό ρόλο, προκαλώντας τη δυσαρέσκεια του παίκτη. Παρ'όλα αυτά, κατάφερε και σημείωσε 10 γκολ και έδωσε αρκετές σημαντικές ασίστ. Η Γιουβέντους κατέκτησε για δεύτερη συνεχή χρονιά το πρωτάθλημα. Τον Ιούλιο του 2006, λόγω του σκανδάλου Καλτσιόπολι, η Γιουβέντους υποβιβάστηκε στη δεύτερη κατηγορία και της αφαιρέθηκαν τα δύο τελευταία της πρωταθλήματα. Αυτό ανάγκασε πολλούς παίκτες, συμπεριλαμβανομένου του Ιμπραχίμοβιτς να αποχωρήσουν από την ομάδα.

Ίντερ

Τον Αύγουστο του 2006, ο Ζλάταν μεταγράφηκε στην Ίντερ για το ποσό των 25 εκατομμυρίων ευρώ, λίγες μέρες μετά την μεταγραφή του συμπαίκτη του στη Γιουβέντους Πατρίκ Βιεϊρά. Όπως δήλωσε ο ίδιος, ήταν ένα παιδικό όνειρο να παίξει για την Ίντερ. Στο πρώτο του παιχνίδι, πέτυχε ένα γκολ και μοίρασε μία ασίστ. Συνολικά, στη διάρκεια της σεζόν 2006–07 πέτυχε 15 γκολ, βοηθώντας την ομάδα να κατακτήσει το ιταλικό πρωτάθλημα έπειτα από 17 ολόκληρα χρόνια. Η επιτυχία αυτή επαναλήφθηκε και τη σεζόν 2007–08, πετυχαίνοντας 17 γκολ σε 26 παιχνίδια πρωταθλήματος, όπως και την περίοδο 2008–09, όταν αναδείχτηκε πρώτος σκόρερ στο πρωτάθλημα με 25 γκολ. Ακόμη, με την Ίντερ κατέκτησε δύο Σούπερ Καπ, το 2006 και 2008. Οι οπαδοί της Ίντερ του έδωσαν το προσωνύμιο «Ίμπρα Κατάμπρα» λόγω των μαγικών του κινήσεων (ασίστ και γκολ).

Μπαρτσελόνα
Μετά από σκληρές και μακροχρόνιες διαπραγματεύσεις, η Μπαρτσελόνα κατάφερε να αποκτήσει τον Ιμπραχίμοβιτς, προσφέροντας στην Ίντερ 50 εκατομμύρια ευρώ και τον Σαμιουέλ Ιτό ως αντάλλαγμα, εκτοξεύοντας την αξία της μεταγραφής στα 75 εκατομμύρια ευρώ. Με αυτόν τον τρόπο, η μεταγραφή του έγινε η δεύτερη πιο ακριβή στον κόσμο, μετά από αυτήν του Κριστιάνο Ρονάλντου στη Ρεάλ το ίδιο καλοκαίρι. Πάνω από 60.000 κόσμος κατέκλυσε το Καμπ Νόου στην παρουσίαση του παίκτη. Στα δύο πρώτα παιχνίδια με τη φανέλα των Καταλανών κατάφερε να κατακτήσει δύο τίτλους, το ισπανικό και το ευρωπαϊκό Σούπερ Καπ. Στη συνέχεια της σεζόν σημείωσε αρκετά σημαντικά γκολ σε όλες τις διοργανώσεις, μεταξύ άλλων στο Ελ Κλάσικο κόντρα στη Ρεάλ και το Τσάμπιονς Λιγκ κόντρα στη Στουτγκάρδη. Τελείωσε τη σεζόν 2009–10 έχοντας σκοράρει 16 γκολ στο πρωτάθλημα και έχοντας επιπλέον κατακτήσει το παγκόσμιο κύπελλο συλλόγων και το ισπανικό πρωτάθλημα. Αργότερα, το καλοκαίρι του 2010, κατέκτησε για δεύτερη φορά το ισπανικό Σούπερ Καπ. Μετά, μεταγράφηκε στην ιταλική Μίλαν, με την οποία κατέκτησε το πρωτάθλημα, σημειώνοντας 14 γκολ.

Παρί Σεν Ζερμέν
Ο στόχος της μεταγραφής, η οποία πραγματοποιήθηκε από τους νέους Άραβες ιδιοκτήτες της Παρί, ήταν η κατάκτηση του πρωταθλήματος και η πορεία στο Τσάμπιονς Λιγκ, στο πλαίσιο της καθιέρωσης της ομάδας στην ελίτ των ευρωπαϊκών συλλόγων, γι' αυτό και ακολούθησαν και άλλες ηχηρές μεταγραφές οι οποίες πλαισιώνουν τον Ιμπρα-Κατάμπρα σε αυτή την νέα εποχή για την Παρί Σεν Ζερμέν. Από το Καλοκαίρι του 2012, όπου και μεταγράφηκε στην Παρί μέχρι και τις αρχές του έτους 2015 έχει πετύχει 93 τέρματα σε 113 συμμετοχές σε όλες τις διοργανώσεις.

Στατιστική

Δείτε επίσης 

 Κατάλογος ποδοσφαιριστών με τα περισσότερα τέρματα πρωταθλήματος
 Κατάλογος ποδοσφαιριστών ανδρών με 50 ή περισσότερα διεθνή γκολ 
 Κατάλογος κορυφαίων διεθνών σκόρερ ποδοσφαίρου ανδρών ανά χώρα

Παραπομπές

Εξωτερικοί σύνδεσμοι

 Παρουσίαση του Ζλάταν Ιμπραχίμοβιτς στην ιστοσελίδα της Μίλαν

Σουηδοί ποδοσφαιριστές
Επιθετικοί ποδοσφαιριστές
Ποδοσφαιριστές ΑΦΚ Άγιαξ
Ποδοσφαιριστές Μπαρτσελόνα
Ποδοσφαιριστές ΑΚ Μίλαν
Ποδοσφαιριστές Ίντερ
Ποδοσφαιριστές Γιουβέντους
Ποδοσφαιριστές Ευρωπαϊκού Πρωταθλήματος 2012
Ποδοσφαιριστές Ευρωπαϊκού Πρωταθλήματος 2008
Ποδοσφαιριστές Παγκοσμίου Κυπέλλου 2006
Ποδοσφαιριστές Παγκοσμίου Κυπέλλου 2002
Ποδοσφαιριστές Ευρωπαϊκού Πρωταθλήματος 2004
Ποδοσφαιριστές Λιγκ 1
Ποδοσφαιριστές Πριμέρα Ντιβιζιόν
Ποδοσφαιριστές Σέριε Α
Ποδοσφαιριστές Εθνικής Σουηδίας Κ21
Ποδοσφαιριστές Μάλμε ΦΦ
Ποδοσφαιριστές Εθνικής Σουηδίας
Ποδοσφαιριστές Παρί Σεν Ζερμέν
Ποδοσφαιριστές Ευρωπαϊκού Πρωταθλήματος 2016
Ποδοσφαιριστές Έρεντιβιζι
Ποδοσφαιριστές Μάντσεστερ Γιουνάιτεντ
Ποδοσφαιριστές Πρέμιερ Λιγκ
Ποδοσφαιριστές Λος Άντζελες Γκάλαξι
Σουηδοί ποδοσφαιριστές στο εξωτερικό
FIFA Century Club
Ξένοι ποδοσφαιριστές στη Γαλλία